詩别杜安行赴合州守
作者：郭印
朝代：宋

paragraphs: 雁水分攜後，懸懸二十秋。
世路少青眼，人生易白頭。
况復遭亂離，長懷家國憂。
是中欲傾倒，一面終無由。
君從萬里歸，訪我三日留。
寒燈話平生，尊酒相勸酬。
喜極感今昔，潸然涕將流。
君行駕朱轓，我亦稻粱謀。
努力盡此道，全身早歸休。
林泉遵素約，杖屨發清游。
庶幾踐前言，母俾猿鶴羞。